
ประกาศเตือนภัยจากองค์การบริหารส่วนตำบลเคร็ง

ด้วยกรมป้องกันและบรรเทาสาธารณภัย ติดตามตรวจสอบสภาวะอากาศกับกรมอุตุนิยมวิทยา คาดว่าในช่วงระหว่างวันที่ 16-22  กุมภาพันธ์ 2559  ลมมรสุมตะวันออกเฉียงเหนือที่พัดผ่านทะเลจีนใต้เข้าปกคลุมอ่าวไทยและภาคใต้มีกำลังแรงขึ้น ทำให้ภาคใต้มีปริมาณฝนเพิ่มขึ้น และมีฝนตกหนักบางพื้นที่ สำหรับคลื่นลมในทะเลอ่าวไทยมีกำลังแรง โดยจะมีคลื่นสูง 2-3 เมตร  ห่างฝั่งมีคลื่นสูงมากกว่า 3 เมตร และอาจเกิดคลื่นซัดชายฝั่งรุนแรงบางพื้นที่ในระยะนี้
	เพื่อเตรียมความพร้อมในการป้องกันคลื่นลมแรง อุทกภัย วาตภัย และดินถล่ม อาจสร้างความเสียหายแก่ชีวิตและทรัพย์สินของประชาชน  องค์การบริหารส่วนตำบลเคร็ง จึงขอแจ้งประชาสัมพันธ์ให้ประชาชนในพื้นที่เสียงภัย หมู่ที่ 1 – หมู่ที่ 11 ตำบลเคร็ง อำเภอชะอวด จังหวัดนครศรีธรรมราช เตรียมการดังนี้
	1.  ให้เตรียมการป้องกันและระมัดระวังอันตรายจากภัยธรรมชาติ โดยติดตามข่าวสารจากหอกระจายข่าวประจำหมู่บ้าน ข่าวทางวิทยุ โทรทัศน์ และข่าวการระบายน้ำจากสำนักงานชลประทานบ้านไม้เสียบ
	2. ติดตามตรวจสอบท่อและทางระบายน้ำในหมู่บ้าน ว่ามีความมั่นคงแข็งแรงหรือไม่ ถ้าไม่มีความมั่นคงแข็งแรงพิจารณาแล้วอันตรายให้แก้ไขโดยด่วน
	3. รายงานสถานการณ์เบื้องต้นและแจ้งขอรับการช่วยเหลือได้ที่ องค์การบริหารส่วนตำบลเคร็ง  หมู่ที่ 3 ตำบลเคร็ง  อำเภอชะอวด  จังหวัดนครศรีธรรมราช  โทรศัพท์ 075-355875

						ประกาศ ณ วันที่  16  กุมภาพันธ์  2559
